รัฐบาลไทย-ข่าวทำเนียบรัฐบาล-รมว.สุชาติ ประชุม คบต. ขยายระยะเวลาให้บริการศูนย์CI /MOU 4 ปี เตรียมเสนอครม.
วันพุธที่ 25 มกราคม 2566
25/01/2566
รมว.สุชาติ ประชุม คบต. ขยายระยะเวลาให้บริการศูนย์CI /MOU 4 ปี เตรียมเสนอครม.
ที่ประชุมคณะกรรมการนโยบายการบริหารจัดการการทํางานของคนต่างด้าว เห็นชอบ 3 ประเด็น ขยายเวลาให้กลุ่มที่ยื่นขออนุญาตทํางาน และจ่ายค่าธรรมเนียมแล้ว + ขยายเวลาให้บริการ ศูนย์ CI + ขยายเวลาอยู่ต่อกลุ่ม MOU ครบ 4 ปี
วันที่ 25 มกราคม 2566นายสุชาติ ชมกลิ่น รัฐมนตรีว่าการกระทรวงแรงงานเป็นประธานการประชุมคณะกรรมการนโยบายการบริหารจัดการการทํางานของคนต่างด้าว (คบต.) ครั้งที่ 1/2566 โดยมีนายไพโรจน์ โชติกเสถียร อธิบดีกรมการจัดหางาน ผู้บริหารกรมการจัดหางาน และหน่วยงานที่เกี่ยวข้องร่วมประชุม โดยนายสุชาติฯ กล่าวว่า ในวันนี้ที่ประชุม คบต. ได้เห็นชอบ 3 ข้อพิจารณา ดังนี้
1. เห็นชอบแนวทางการบริหารจัดการการทํางานของคนต่างด้าวภายหลังวันที่ 13 กุมภาพันธ์ 2566 โดยผ่อนผันให้คนต่างด้าวที่ยื่นขอต่อใบอนุญาตทํางาน และชําระค่าธรรมเนียมผ่านระบบอิเล็กทรอนิกส์ กรมการจัดหางาน ภายในวันที่ 13 กุมภาพันธ์ 2566 แล้ว สามารถอยู่ในราชอาณาจักรเป็นกรณีพิเศษและทํางานได้ถึงวันที่ 15 พฤษภาคม 2566 เพื่อจัดทําหนังสือเดินทางหรือเอกสารใช้แทนหนังสือเดินทาง โดยระหว่างที่ยังไม่ได้รับใบอนุญาตทํางานจากกรมการจัดหางาน ให้ใช้ใบรับคําขอต่ออายุใบอนุญาตทํางาน หรือทะเบียนใบอนุญาตทํางาน ตามแต่ละกรณี คู่กับใบเสร็จรับเงิน เพื่อใช้แสดงต่อพนักงานเจ้าหน้าที่ว่าได้รับอนุญาตทํางานตามกฎหมายแล้ว
ทั้งนี้ เมื่อดําเนินการครบตามขั้นตอนแล้ว คนต่างด้าวจะได้รับอนุญาตทํางานถึงวันที่ 13 กุมภาพันธ์ 2567 หรือ วันที่ 13 กุมภาพันธ์ 2568 แล้วแต่กรณี
2. พิจารณาขยายระยะเวลาการดําเนินการออกเอกสารรับรองบุคคล (Certificate of Identity: CI) ของทางการเมียนมา ในพื้นที่ 4 จังหวัด ได้แก่ จังหวัดสมุทรสาคร สมุทรปราการ ระนอง และชลบุรี ให้ดําเนินการได้ไม่เกินวันที่ 13 พฤษภาคม 2566 (90 วัน) และขอความร่วมมือทางการเมียนมาเพิ่มสถานที่ออกเอกสารรับรองบุคคล (CI)
3.เห็นชอบให้คนต่างด้าวที่เข้ามาทํางานตาม MOU ที่วาระการจ้างงานครบ 4 ปี อยู่ในราชอาณาจักรเป็นกรณีพิเศษและทํางาน โดยกลุ่มที่ครบกําหนด 4 ปี ตั้งแต่วันที่ 1 พฤศจิกายน 2563 - 31 ธันวาคม 2565 ประมาณ 60,000 คน และกลุ่มที่วาระการจ้างงานครบ 4 ปี ระหว่าง วันที่ 1 มกราคม - 31 กรกฎาคม 2566 จํานวน 50,000 คน ให้อยู่ในราชอาณาจักรเป็นกรณีพิเศษไม่เกิน 6 เดือน นับจากวันที่การอนุญาตให้อยู่ในราชอาณาจักรสิ้นสุดลง เพื่อดําเนินการขออนุญาตนําแรงงานต่างด้าวที่ได้รับการผ่อนผันเข้ามาทํางานตาม MOU ควบคู่ไปด้วย โดยไม่ต้องเดินทางกลับประเทศต้นทาง หรือเดินทางกลับเพียงระยะสั้น ทั้งนี้ ขึ้นอยู่กับประเทศต้นทาง
“พล.อ.ประยุทธ์ จันทร์โอชา นายกรัฐมนตรี ให้ความสําคัญกับการฟื้นฟูเศรษฐกิจของประเทศไทย หลังสถานการณ์โควิด คลี่คลายอย่างยิ่ง โดยได้กําชับกระทรวงแรงงาน บูรณาการร่วมกับหน่วยงานที่เกี่ยวข้อง วางแนวทางป้องกันปัญหาการขาดแคลนแรงงาน โดยเฉพาะงานที่คนไทยไม่ทํา และจําเป็นต้องใช้แรงงานข้ามชาติ เพื่อให้ผู้ประกอบการมีแรงงานในการขับเคลื่อนกิจการ จึงเป็นที่มาของการเสนอข้อพิจารณา ทั้ง 3 ประเด็นในวันนี้ โดยล่าสุดกรมการจัดหางานได้มีหนังสือไปสอบถามความเห็นจากประเทศต้นทางแล้ว และอยู่ระหว่างรอหนังสือตอบกลับ ระหว่างนี้ทุกหน่วยงานที่เกี่ยวข้องจะดําเนินการในส่วนที่รับผิดชอบ เพื่อเตรียมเสนอต่อที่ประชุมครม.ต่อไป”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า ทางการเมียนมา มีหนังสืออย่างเป็นทางการถึงประเทศไทย ถึง 2 ฉบับ ขอให้พิจารณาขยายระยะเวลาการผ่อนผันให้แรงงานเมียนมา ดําเนินการเพื่อมีหนังสือเดินทางจนถึงเดือนสิงหาคม 2566 เนื่องจากคนต่างด้าวที่เข้ามาทํางานตาม MOU ซึ่งวาระการจ้างครบ 4 ปี หนังสือเดินทางกําลังทยอยหมดอายุและอยู่ระหว่างการจัดทําหนังสือเดินทางฉบับใหม่ และขอให้พิจารณาขยายระยะเวลาการดําเนินการออกเอกสารรับรองบุคคลออกไปอีก 6 เดือน นอกจากนี้กรมการจัดหางานยังได้รับการประสานจากภาคเอกชนถึงปัญหาขัดข้องที่สถานทูตไม่สามารถจัดทําหนังสือเดินทางเล่มใหม่ได้ทันภายในวันที่ 1 สิงหาคม 2565 จากข้อเสนอของทางการเมียนมาและภาคเอกชนดังกล่าว จึงจําเป็นต้องมีแนวทางการบริหารจัดการการทํางานของคนต่างด้าวในส่วนที่เกี่ยวข้องให้สามารถอยู่ในราชอาณาจักรเป็นกรณีพิเศษเพื่อการทํางานในช่วงระยะเวลาที่อยู่ระหว่างการจัดทําหนังสือเดินทางหรือเอกสารรับรองบุคคลฉบับใหม่ ตลอดจนขยายระยะเวลาการดําเนินการของศูนย์ CI เพื่อสามารถดําเนินการออกเอกสารรับรองบุคคลให้เสร็จสิ้น